Slapp løs funksjonshemmet skilpadde i akvarium
Mandag ble den 145 kilo tunge sjøskilpadden sluppet løs i akvariet Mandalay Bay Casino i gamblerbyen i USA, melder nyhetsbyrået AP. De siste årene har vært dramatiske for skilpadden med navnet OD, kort for Ocean Diver. I 2008 ble den reddet med en punktert lunge utenfor Florida Keys. På et skilpadde-sykehus i Florida forsøkte veterinærene å fikse lungen, uten å lykkes. Den punkterte lungen påvirket hvordan OD svømte, noe som førte til at de ikke turte å slippe skilpadden ut naturen igjen. For å få skilpadden til svømme rett i vannet, måtte veterinærene feste noen små lodd på den ene siden av skjellet. Kasinoet i Las Vegas tilbød den funksjonshemmede skilpadden et hjem i sitt fem millioner liter store akvarium, og i sommer ble OD fraktet hele veien fra Florida til byen i delstaten Nevada. Etter 45 dager i karantene, ble skilpadden sluppet løs i sitt endelige hjem. I akvariet har OD selskap av to andre sjøskilpadder.
Med punktert lunge, svømmer skilpadden OD rundt i akvariet i Las Vegas.